Foto: FAH

"IDEJA MOST-a o Vladi nacionalnog jedinstva nije moguća", izjavio je Žarko Puhovski, politički analitičar za Index.



Takvu ideju nazvao je amaterskom besmislicom.



"MOST se pokušava izvući iz svog obećanja da neće ići u koaliciju, a sad predlažu koaliciju koja je čak i veća. To je zaprepašćujuće i promašuje sve što Hrvatskoj treba", izjavio je Puhovski.



Nada se kaže, da to nije to moguće jer bi navodi, značilo da bi se ukinuo parlament.



"Takva Vlada moguća samo u vrijeme rata i teških katastrofa"



"U Saboru bi ostali samo oni koji nisu u većinskom sastavu, a to bi bilo manje od 20 ljudi u parlamentu. Uostalom takav konstrukt je besmislica. Ako se SDP i HDZ mogu dogovoriti onda im MOST nije ni potreban. Takve stvari se rade samo u vrijeme rata i teških katastrofa, a Hrvatska nije u takvoj situaciji", rekao je Puhovski.



Smatra kako se MOST treba prikloniti SDP-u jer im je to puno lakše budući da SDP ima 7 do 10 mandata više od HDZ-a te da SDP-u čak tvrdi, nije ni potreban cijeli MOST, dok, kaže, HDZ-u je.



"Iako HDZ im je bliži svjetonazorski pa je i jedna teorija da idu bližima, ali valja naglasiti i da će ih lakše će progutati oni koji su im bliži", zaključio je Puhovski.



Politički analitičar Davor Gjenero također tvrdi da takva Vlada koju predlaže MOST nije moguća.



"Ako bi i bila moguća koncentracijska Vlada onda MOST nije potreban. Takav model Vlade se primjenjuje samo u uvjetima ratnog stanja, kao što je bila Gregurićeva Vlada i samo za vrijeme najteže agresije je vladala", rekao je Gjenero.



"Nemamo iskustva za tehničku Vladu"



Ističe kako rješenje za sadašnju situaciju može biti velika koalicija SDP-a i HDZ-a, ili pak koalicija MOST-a s HDZ-om ili SDP-om, ali nikako koncentracijska Vlada.



MOST, tvrdi, predlaže to jer ili žele da njihov prijedlog bude odbačen i da nakon tog uđu u razgovore s jednim ili drugim blokom.



"S kojom god stranom krenu pregovarati neki njihovi članovi mogu pobuniti pa tako pokazuju da žele s oboje", rekao je Gjenero.



Ističe kako ni HDZ ni SDP neće to prihvatiti jer je kaže tako što opasno za hrvatsku političku arenu.



"Imamo niz problema, Hrvatska će se vraćati dio izbjeglica koji su u EU ušli u Hrvatskoj tako da morate imati Vladu da zastupa naše interese. Nemamo luksuz da izbore odgodimo za par mjeseci. Do svibnja moramo biti u stanju izabrati nove suce Ustavnog suda", rekao je Gjenero.



Na kraju je ponovio kako sad u obzir dolazi ili velika koalicija SDP i HDZ ili MOST s jednom ili drugom stranom. Dodao je još da izbor može biti i tehnička Vlada, ali navodi kako Hrvatska u tome nema iskustva.

Prof. Cipek: Takvom Vladom ugasila bi se politika u Hrvatskoj



Dr. Tihomir Cipek, redoviti profesor na zagrebačkom Fakultetu političkih znanosti za Index je rekao da MOST ovom odlukom ide protiv svojih glasača, koji ne žele ni SDP ni HDZ.



"To je nesnalaženje vodstva MOST-a, oni su heterogena skupina koji se nisu mogli odlučiti ni za koga, pa da ostanu homogeni predlažu ovu Vladu.



Vlada nacionalnog jedinstva je kad nemate alternative, ali je MOST ima ili HDZ ili SDP", rekao je profesor Cipek.



Na pitanje što misli hoće li te dvije stranke pristati na koaliciju s MOST-om, Cipek je rekao da to ne zna, ali da su ipak te dvije stranke relativni pobjdenici izbora s najviše osvojenih mandata.



"Neugodna je situacija, ako prihvate onda su u koaliciji koju nisu htjeli niti jedni. Glasači MOST-a su pak htjeli novi tip politike, a ne ostanak uz tradicionalnu hrvatsku politiku", rekao je prof. Cipek.



Kazao je i kako su lako mogući i novi izbori. a isto se kaže, može dogoditi da MOST pukne pa se dio prikloni jednima ili drugima.



"Teško da će MOST na novim izborima ponoviti ovakve rezultate. Već su sad razočarali svoje birače radi niza proturječnih izjava", rekao je Cipek i zaključio da bi Vlada nacionalnog jedinstva bila definitivno ukidanje politike u Hrvatskoj jer bi se time ugasila opozicija koje više ne bi bilo.

Tekst se nastavlja ispod oglasa

Analitičari u Otvorenom

Svoja gledišta na aktualne pregovore o formiranju buduće vlade i mandataru u Otvorenom HTV-a su iznijeli Dražen Lalilć s Fakulteta političkih znanosti i njegov kolega s Pravnog fakulteta Ivan Rimac.



"Još se ništa važno nije dogodilo. Normalno je da razgovori traju, ja mislim da Most treba gledati kao zasebnog partnera i ne povezivati ga sa sudbinom drugih aktera trećeg puta. Obje glavne stranke su fingirale reforme, a zemlji su strukturne reforme hitno potrebne. Ja pitam sve, što bi učinili tri dana nakon izbora na mjestu ljudi iz Mosta? Lomili stvar preko koljena? Ja mislim da će proces dugo trajati, u Mostu dominira struja koja smatra da su problemi veliki, da je proces složen i da vremenu treba dati vremena. Ja mislim da za to trebaju imati razumijevanja svi građani Hrvatske. Mene čudi promptno reagiranje nekih ljudi, službeno ili neslužbeno, koji odbijaju tu koaliciju, jer navlače bijes javnosti. Loptica je na njihovoj strani.



Reforme u ovoj zemlji su posao za mnogo ruku. Most je mala stranka, tek je osnovan i trebati će pomoć stručnjaka. Iako je javnost opsjednuta s time tko će formirati vladu, osnovno je pitanje kako provesti reforme. Različiti akteri moraju surađivati na tome, mi se svi moramo prikloniti tome, mi moramo razgovarati o programskim reformskim paketima, različitim programima, uzeti dobro iz programa SDP-a i HDZ-a.



Treba na sve to šire gledati, do sad smo kao zemlja i društvo bili u situaciju da smo imali dva snažna aktera i mislim da bi trebali biti zadovoljni što imamo trećeg. Očito se u dvostranačju ničem dobrom ne možemo nadati. Jako je važno pružiti šansu toj novoj opciji. Most će biti snažan i važan dok god je kohezivan. Među njima su velike ideološke razlike, između Petrine i Podoljnaka su nemoguće, ali su oni još uvijek zajedno i oni dokazuju da se može zajednički funkcionirali. Važno je da formiramo stabilnu i meritornu vlast, ali ako se dogode izvanredni izbori to neće biti nikakva tragedija i ja mislim, nakon današnjih događaja, da je Most u poziciji da dobije još veću podršku u takvom scenariju. Oni su danas ponudili srce na dlanu, a Karamarko je dao tako netalentirani odgovor, SDP je ispao mudriji, on će barem prespavati prije odluke," rekao je Lalić.



Da je šef HDZ-a povukao niz loših poteza u posljednjim danima složio se i Rimac, rekavši:



"Karamarko je u posljednjih nekoliko dana napravio nekoliko velikih grešaka, slično kao što je Josipović odbacio Živi zid kao potencijalni generator glasova i Karamarko je u izbornoj noći umanjio značaj Mosta. Jasno je da postoji veliki animozitet prema bivšem potpredsjedniku HDZ-a Prgometu. Takvi animoziteti mogu stvarati ozbiljne poteškoće u razgovoru i argumentima," rekao je Rimac za kojeg je Vlada nacionalnog jedinstva teško zamisliva zbog osobnosti dvojice lidera glavnih stranaka.



"Uostalom Most je artikulirao zahtjeve neprihvatljive HDZ-u i SDP-u, pa mi se inzistiranje da upravo ti akteri sudjeluju u reformama čini nerealno i neprihvatljivo. Delegiranje lokalne samouprave nije nešto od čega su glavne stranke spremne odustati, ono ih hrani."



Možda najzanimljivije, Rimac je ocijenio da današnji događaji učvršćuju dojam o iskrenosti u pristupu Mosta. "Da su ljudi iz Mosta skloni političkoj trgovini, sporazum bi sklopili odmah. Građani moraju shvatiti da postoji realnost u kojoj je tim ljudima uistinu stalo do općeg dobra."